Der var stille først på morgenen. Men kl 9.15 ankom flere myndigheder til grunden i Aggersund til et varslet tilsyn for at undersøge om bilhandleren Kenneth Haastrup bryder loven. - Vi kan ikke blive ved med at leve med det, sådan som det ser ud, siger Per Bach Lauersen, borgmester i Vesthimmerlands Kommune. For eksempel blev det undersøgt, om nogle af bilerne på grunden kan udgøre en miljøfare. - Vi har lavet nogle tilsyn, hvor vi kan se, at der er nogle uregelmæssigheder i forhold til miljølovgivningen, og det prøver vi jo så at følge op på nu her i dag, siger borgmesteren. Politiet var med under tilsynet, fordi myndighedspersoner tidligere har været udsat for vold i forbindelse med kontrolbesøg på Kenneth Haastrups ejendom. På et tidspunkt blev en medarbejder for eksempel bidt af en hund. - Det vil vi gerne undgå. Så det er af rene sikkerhedsmæssige årsager, at politiet er med, lyder det fra Per Bach Lauersen. Skrothandler har længe været genstand for kritik Kenneth Haastrup har i årevis været genstand for kritik fra både naboer og Vesthimmerlands Kommune på grund af de mange skrotbiler, som han har stående på sin grund. I flere år har Vesthimmerlands Kommune forsøgt at få ham til at fjerne sine biler og skrot, men det er aldrig lykkedes helt. Den 14. januar 2019 talte TV2 Nord med Mads Krarup Nielsen, der er formand for Aggersund og Omegns Borgerforening. Han og andre borgere i byen er ærgerlig over, at grunden ser sådan ud. - Det er det eneste, vi er kendt for. Der er ingen, der ved hvor Aggersund ligger, men skrotbilerne, det ved de alle sammen, hvor er, sagde Mads Krarup Nielsen i januar 2019. Derfor tog Vesthimmerlands Kommune og andre myndigheder torsdag affære for igen at gøre et forsøg. - Det er den mulighed, som vi jo efterhånden efter 30 års forsøg på at få rettet op på tingene, har at tyge til, siger borgmester Per Bach Lauersen. TV2 Nord talte torsdag med Kenneth Haastrup, der ejer ejendommen i Aggersund. Han fortalte, at han ikke vidste noget om tilsynet på hans ejendom, fordi han i disse uger ikke befinder sig i Aggersund. Myndighederne var færdige på ejendommen klokken 11.

Referat:
I Aggersund har borgerne i adskillige år været trætte af byens skrothandler, som har haft en kæmpe vognpark til at stå på sin grund. Torsdag tog flere myndigheder på tilsyn hos bilhandleren i Aggersund